Jefim Dmitrijevič Bogoľubov

Jefim Dmitrijevič Bogoľubov (* 14. marec 1889, Stanislavčik – † 18. jún 1952, Triberg) bol nemecký šachista ukrajinského pôvodu, medzinárodný veľmajster od roku 1951.

Život 
Pochádzal z rodiny pravoslávneho kňaza. Najskôr študoval na kňažskom seminári, po smrti otca štúdium zanechal a istý čas pracoval. V roku 1908 nastúpil na vysokú školu v Kyjeve, kde študoval za agronóma.

Po vypuknutí 1. svetovej vojny v roku 1914 bol spolu s ďalšími ruskými účastníkmi turnaja v Mannheime internovaný v Baden-Badene. Neskôr bol presunutý do Tribergu, kde sa krátko po skončení vojny oženil.

V roku 1924 sa vrátil do ZSSR, ale v roku 1926, po nezhodách s tamojšou šachovou organizácoiu odišiel a definitívne sa usadil v Nemecku. Od konca 1. svetovej vojny bol šachový profesionál.

Po vypuknutí 2. svetovej vojny zostal v Nemecku a zúčastňoval sa súťaží na okupovaných územiach. Po vojne bol vyšetrovaný pred denacifikačnou komisiou a k šachu sa vrátil až v roku 1947. Až do roku 1950 však nesmel štartovať na turnajoch mimo Nemecka.

Šachová kariéra 

So šachom sa Bogoľubov bližšie oboznámil až na vysokej škole, spočiatku bol veľmi slabý hráč. Po niekoľkých rokoch vytrvalého štúdia prišli aj prvé úspechy. Ešte pred vojnou bol na B-turnaji vo Viľňuse 1.-2. Počas internácie v Nemecku zohral niekoľko turnajov, ktoré dostali názov turnaje zajatcov a päť z nich vyhral.

V medzivojnovom období dosiahol Bogoľubov množstvo medzinárodných úspechov, hoci jeho forma nebola vždy stabilná a úspechy "prekladal" nezdarmi. Od polovice 30. rokov 20. storočia nastáva uňho značný pokles formy a štartuje väčšinou iba na turnajoch v Nemecku.

Jeho najlepšie výsledky: 
Berlín 1919 1., 1920 2.-3., Štokholm 1919 3., Göteborg 1920 3., Kiel 1921 1., Piešťany 1922 1., Londýn 1922 5., Margate 1923 2.-5., Karlovy Vary 1923 1.-3., Baden-Baden 1925 4.

Na turnaji v Moskve v roku 1925 dosiahol životný úspech, keď obsadil 1. miesto s náskokom 1½ bodu pred Emanuelom Laskerom a 2 body pred Capablancom

Ďalšie výsledky: Wrocław 1925 1., Berlín 1926 1., 1927 2.-4., 1928 2., Mníchov 1926 2., Homburg 1927 1., Brémy 1927 1., Magdeburg 1927 2., Londýn 1927 5., Dortmund 1928 4.-5., Bad Kissingen 1928 1., San Remo 1930 4., Bled 1931 2., Swüneminde 1931 1.-2., Bern 1932 5.-6., Aachen 1933 1., Scheveningen 1933 2.-3., Zürich 1934 4., Bad Nauheim 1935 1., Drážďany 1936 5., Zandvoort 1936 5., Bad Elster 1937 1.-2., Stuttgart 1937 2.-3., 1939 1.-2., Bad Saarow 1937 3., Bad Harzburg 1938 3., Noordwijk 1938 5.-6., Berlín 1940 1., Krakov 1940 1.-2., 1941 3., 1942 3., Mníchov 1941 4., 1942 3.-5., Krynica 1943 2.-3., Lüneburg 1947 1., Kassel 1947 1., Oldenburg 1949 1.-2., Travemünde 1950 2., Augsburg 1951 1. Posledný turnaj absolvoval v Belehrade 1952, kde skončil 13.-15.

Bogoľubov zohral dva zápasy o titul majstra sveta s Alexandrom Alechinom. Obidva hladko prehral. V roku 1929 9½/15½(5:11, =9) a v roku 1934 10½/15½(3:8, =15).

Po 2. svetovej vojne hral ešte v pásmovom turnaji v Bad Pyrmonte 1951, kde skončil 7.

Vyhral majstrovstvá ZSSR 1924 a 1925. Majster Nemecka 1931 1933 a 1949, 1950 bol 2.-3.

Reprezentoval Nemecko na šachovej olympiáde v roku 1931 v Prahe, dosiahol výsledok 12½/17(+9, =7, -1).

Bogoľubov bol hráč útočného štýlu. Obohatil teóriu otvorení, je autorom Bogoľubovovej indickej obrany a niekoľkých variantov v iných otvoreniach. Jeho veľkou slabinou bolo časté podceňovanie súperov.

Nemeckí šachisti
Šachisti ukrajinského pôvodu
Medzinárodní veľmajstri
Šachoví veľmajstri